b'\n_START_ARTICLE_\nSteigiamasis Seimas\n_START_PARAGRAPH_\nLietuvos Steigiamasis Seimas\xc2\xa0\xe2\x80\x93 vasario 16-osios Nepriklausomyb\xc4\x97s akte numatyta institucija, kuri tur\xc4\x97jo b\xc5\xabti i\xc5\xa1rinkta demokratiniu b\xc5\xabdu ir nustatyti Lietuvos \xe2\x80\x9evalstyb\xc4\x97s pamatus\xe2\x80\x9c ir santykius su kitomis valstyb\xc4\x97mis.\n_START_SECTION_\nTeisinis pagrindas\n_START_PARAGRAPH_\n1917\xc2\xa0m. rugs\xc4\x97jo 18-23 dienomis Vilniuje buvo su\xc5\xa1aukta Lietuvi\xc5\xb3 konferencija, kuri paskelb\xc4\x97: kad \xe2\x80\x9eLietuva gal\xc4\x97t\xc5\xb3 laisvai pl\xc4\x97totis, turi b\xc5\xabti sukurta nepriklausoma Lietuvos valstyb\xc4\x97, demokrati\xc5\xa1kais principais sutvarkyta\xe2\x80\xa6 Steigiamasis seimas tur\xc4\x97s nustatyti valstyb\xc4\x97s pamatus ir santykius su kitomis valstyb\xc4\x97mis.\xe2\x80\x9c Konferencija i\xc5\xa1rinko vykdom\xc4\x85j\xc4\xaf organ\xc4\x85\xc2\xa0\xe2\x80\x93 Lietuvos Taryb\xc4\x85, kuri 1918\xc2\xa0m. vasario 16 d. pri\xc4\x97m\xc4\x97 akt\xc4\x85, kuriame nutar\xc4\x97, jog Lietuvos Taryba, kaip vienintel\xc4\x97 lietuvi\xc5\xb3 Tautos Atstovyb\xc4\x97, remdamos pripa\xc5\xbeint\xc4\x85ja taut\xc5\xb3 apsisprendimo teise ir lietuvi\xc5\xb3 Vilniaus Konferencijos nutarimu rugs\xc4\x97jo 18-23 d. 1917\xc2\xa0m., skelbia atstatanti nepriklausom\xc4\x85 demokratiniais pamatais sutvarkyt\xc4\x85 Lietuvos Valstyb\xc4\x99._NEWLINE_Laikinoji valstyb\xc4\x97s vald\xc5\xbeia 1919\xc2\xa0m. baland\xc5\xbeio 4 d. Lietuvos Valstyb\xc4\x97s laikin\xc5\xb3 d\xc4\x97sni\xc5\xb3 31 straipsniu pa\xc5\xbeym\xc4\x97jo, jog ji \xe2\x80\x9enustato ir skelbia \xc4\xafstatym\xc4\x85 Steigiamajam Seimui rinkti\xe2\x80\x9c. 1919\xc2\xa0m. spalio m\xc4\x97nes\xc4\xaf priimtas Lietuvos Steigiamojo Seimo \xc4\xafstatymas.\n_START_SECTION_\nRinkimai\n_START_PARAGRAPH_\nSteigiamasis Seimas buvo i\xc5\xa1rinktas tik 1920\xc2\xa0m. baland\xc5\xbeio 14-15 d., nors Nepriklausomyb\xc4\x97s akte buvo nurodyta, kad jis turi b\xc5\xabti su\xc5\xa1auktas kiek galima grei\xc4\x8diau. I\xc5\xa1 visuotiniuose, tiesioginiuose rinkimuose slaptu balsavimu pagal proporcin\xc4\x99 sistem\xc4\x85 i\xc5\xa1rinkt\xc5\xb3 112 nari\xc5\xb3 59 atstovavo krik\xc5\xa1\xc4\x8dioni\xc5\xb3 demokrat\xc5\xb3 blok\xc4\x85, 29 valstie\xc4\x8di\xc5\xb3 s\xc4\x85jung\xc4\x85 ir socialistus liaudininkus, 12 socialdemokratus, 6 \xc5\xbeydus, 3 lenkus, 1 vokiet\xc4\xaf ir 3 nepartinius. 29 Seimo atstovai netur\xc4\x97jo 30 met\xc5\xb3 ir tik 8 buvo vyresni, nei 50 met\xc5\xb3._NEWLINE_Pagal rinkim\xc5\xb3 \xc4\xafstatym\xc4\x85 numatytas bendras mandat\xc5\xb3 skai\xc4\x8dius buvo 229, bet rinkimuose negal\xc4\x97jo dalyvauti \xc5\xbeeligovskinink\xc5\xb3 kontroliuojama Ryt\xc5\xb3 Lietuva su Vilniumi, kuriai buvo numatyta skirti 108 mandatai bei Klaip\xc4\x97dos kra\xc5\xa1tas (9 mandatai), tuo metu taip pat dar nepriklaus\xc4\x99s Lietuvai. Teritorijoms, \xc4\xaf kurias pretendavo Lietuva, bet kuriose rinkimai fakti\xc5\xa1kai \xc4\xafvykti negal\xc4\x97jo, buvo rezervuota 117 mandat\xc5\xb3, t. y., penkiais mandatais daugiau, nei lietuvi\xc5\xb3 vald\xc5\xbeios kontroliuojamai teritorijai su laikin\xc4\x85ja sostine. I\xc5\xa1 viso Steigiamojo Seimo nariais buvo 150 atstov\xc5\xb3. Dvide\xc5\xa1imt devyniems jo nariams nebuvo sukak\xc4\x99 trisde\xc5\xa1imties met\xc5\xb3. Tik a\xc5\xa1tuoni buvo vyresni kaip penkiasde\xc5\xa1imties met\xc5\xb3.'